b'\n_START_ARTICLE_\nBiserica \xc3\x8en\xc4\x83l\xc8\x9barea Sfintei Cruci din Volov\xc4\x83\xc8\x9b\n_START_PARAGRAPH_\nBiserica "\xc3\x8en\xc4\x83l\xc8\x9barea Sfintei Cruci" din Volov\xc4\x83\xc8\x9b este o biseric\xc4\x83 ctitorit\xc4\x83 de \xc8\x98tefan cel Mare \xc3\xaentre anii 1500-1502 \xc3\xaen satul Volov\xc4\x83\xc8\x9b (jude\xc8\x9bul Suceava), aflat la 4 km sud-vest de ora\xc8\x99ul R\xc4\x83d\xc4\x83u\xc8\x9bi. _NEWLINE_Biserica "\xc3\x8en\xc4\x83l\xc8\x9barea Sfintei Cruci" din Volov\xc4\x83\xc8\x9b a fost inclus\xc4\x83 pe Lista monumentelor istorice din jude\xc8\x9bul Suceava din anul 2015, av\xc3\xa2nd codul de clasificare cod LMI SV-II-m-A-05674.\n_START_SECTION_\nBiserica de lemn de la Volov\xc4\x83\xc8\x9b\n_START_PARAGRAPH_\nDup\xc4\x83 cum consemneaz\xc4\x83 cronicarul Nicolae Costin, voievodul Drago\xc8\x99 Vod\xc4\x83 (1351-1353) a construit o biseric\xc4\x83 de lemn la Volov\xc4\x83\xc8\x9b, pe care \xc8\x98tefan cel Mare a mutat-o la M\xc4\x83n\xc4\x83stirea Putna. Cronicarul poveste\xc8\x99te legenda c\xc4\x83 biserica de lemn din Volov\xc4\x83\xc8\x9b ar fi putut ad\xc4\x83posti odat\xc4\x83 morm\xc3\xa2ntul legendarului Drago\xc8\x99 Vod\xc4\x83._NEWLINE_\xe2\x80\x9e\xc3\x8en\xc8\x9beles-am \xc8\x99i noi den oameni b\xc4\x83tr\xc3\xa2ni, l\xc4\x83cuitori de aicea den \xc8\x9bar\xc4\x83, cum s\xc4\x83 trage cuv\xc3\xa2ntul den om \xc3\xaen om, c\xc4\x83 o biseric\xc4\x83 de lemnu la Olov\xc4\x83\xc8\x9b, s\xc4\x83 fie f\xc4\x83cut\xc4\x83 de Drago\xc8\x99-vod\xc4\x83 \xc8\x99i acolo zic, s\xc4\x83 fie \xc3\xaengropat Drago\xc8\x99-vod\xc4\x83. \xc8\x98i aceia biseric\xc4\x83 de lemnu au mutat-o \xc8\x98tefan-vod\xc4\x83 cel Bun, de o au cl\xc4\x83dit la M\xc4\x83n\xc4\x83stirea Putna, unde st\xc4\x83 p\xc3\xa2n\xc4\x83 acmu. Iar\xc4\x83 pe locul bisericii acei de lemnu, la Olov\xc4\x83\xc8\x9b, \xc8\x98tefan-vod\xc4\x83 au zidit biseric\xc4\x83 de piatr\xc4\x83.\xe2\x80\x9d_NEWLINE_\xe2\x80\x94Nicolae Costin - "Letopise\xc8\x9bul \xc8\x9a\xc4\x83rii Moldovei de la zidirea lumii p\xc3\xa2n\xc4\x83 la 1601 \xc8\x99i de la 1709 la 1711", Opere, Ia\xc8\x99i, 1976, p. 74._NEWLINE_Un hrisov domnesc din 17 martie 1723 al voievodului Mihai Racovi\xc8\x9b\xc4\x83 confirm\xc4\x83 spusele cronicarului: _NEWLINE_\xe2\x80\x9eScris-am Domnia me la boieri \xc8\x99i la to\xc8\x9bi slujitorii, cari ve\xc8\x9bi umbla ori cu ce fel de slujb\xc4\x83 a Domniei mele la \xc8\x9binutul Sucevei, facem \xc8\x99tire tuturor pentru sf\xc3\xa2nta biseric\xc4\x83 de lemn, ce este l\xc3\xa2ng\xc4\x83 M\xc4\x83n\xc4\x83stirea Putna, care aceast\xc4\x83 biseric\xc4\x83 dinceputul ei au fost f\xc4\x83cut\xc4\x83 de Drago\xc8\x99 Vod\xc4\x83 la Volov\xc4\x83\xc8\x9b \xc8\x99i au fost acolo p\xc3\xa2n\xc4\x83 \xc3\xaen zilele r\xc4\x83posatului \xc8\x98tefan Vod\xc4\x83 b\xc4\x83tr\xc3\xa2nul, \xc8\x99i atunce \xc8\x98tefan Vod\xc4\x83 au mutat-o acolo la Putna zidind \xc3\xaen locul ei alta de piatr\xc4\x83, care din pricina acestei biserici, c\xc4\x83ci au fost veche, s\'au  suitul r\xc3\xa2ndul \xc8\x99i M\xc4\x83n\xc4\x83stirii Putnei de este mai naintea altor m\xc4\x83n\xc4\x83stiri \xc8\x99i p\xc3\xa2n\xc4\x83 ast\xc4\x83zi.\xe2\x80\x9d_NEWLINE_\xe2\x80\x94Dimitrie Dan - "M\xc4\x83n\xc4\x83stirea \xc8\x99i comuna Putna" (Bucure\xc8\x99ti, 1905), p. 125-127.\n_START_SECTION_\nArhitectur\xc4\x83\n_START_PARAGRAPH_\nBiserica este construit\xc4\x83 \xc3\xaen plan dreptunghiular, cu bol\xc8\x9bi semicilindrice unitare sprijinite de console \xc8\x99i prinse sub un singur acoperi\xc8\x99._NEWLINE_\xc3\x8en exterior, biserica este sprijinit\xc4\x83 de c\xc3\xa2te trei contraforturi de factur\xc4\x83 gotic\xc4\x83 de-o parte \xc8\x99i de alta a pronaosului \xc8\x99i naosului, iar absida altarului este sus\xc8\x9binut\xc4\x83 de dou\xc4\x83 contraforturi de dimensiuni mai mici. Biserica este \xc3\xaenconjurat\xc4\x83 \xc3\xaen registrul superior, sub strea\xc8\x99in\xc4\x83, de dou\xc4\x83 r\xc3\xa2nduri de ocni\xc8\x9be - patru din r\xc3\xa2ndul de sus corespund la trei din r\xc3\xa2ndul de jos. Fereastra de la absida altarului este terminat\xc4\x83 \xc3\xaen arc semicircular, toate celelalte ferestre au chenare \xc3\xaen arc fr\xc3\xa2nt._NEWLINE_Spa\xc8\x9biul bisericii este \xc3\xaemp\xc4\x83r\xc8\x9bit \xc3\xaen pronaos, naos \xc8\x99i altar. Intrarea \xc3\xaen pronaos se face printr-un portal \xc3\xaencadrat de patru muluri \xc3\xaen stil gotic, cu bazele decorate \xc8\x99i terminate \xc3\xaen arc de cerc. Pronaosul are dou\xc4\x83 ferestre, una pe latura sudic\xc4\x83 \xc8\x99i alta pe latura nordic\xc4\x83. Trecerea din pronaos \xc3\xaen naos se face printr-o u\xc8\x99\xc4\x83 cu chenar dreptunghiular aflat\xc4\x83 \xc3\xaen mijlocul unui zid. _NEWLINE_Naosul este cu dou\xc4\x83 trepte mai jos dec\xc3\xa2t pronaosul \xc8\x99i altarul, cei din pronaos put\xc3\xa2nd vedea slujba f\xc4\x83r\xc4\x83 a fi nevoi\xc8\x9bi s\xc4\x83 se ridice \xc3\xaen picioare. Naosul este luminat tot de dou\xc4\x83 ferestre, una pe latura nordic\xc4\x83 \xc8\x99i cealalt\xc4\x83 pe latura sudic\xc4\x83._NEWLINE_Absida altarului este foarte mare \xc8\x99i boltit\xc4\x83 semisferic, fiind luminat\xc4\x83 printr-o fereastr\xc4\x83 dispus\xc4\x83 \xc3\xaen ax. Ni\xc8\x99ele diaconiconului \xc8\x99i ale proscomidiarului sunt ad\xc3\xa2nci \xc8\x99i luminate de c\xc3\xa2te o ferestruic\xc4\x83._NEWLINE_Biserica nu a fost pictat\xc4\x83 nici \xc3\xaen exterior \xc8\x99i nici \xc3\xaen interior. \xc3\x8en anul 1885 pere\xc8\x9bii din interior au fost vopsi\xc8\x9bi \xc3\xaen culoare de ulei. _NEWLINE_Turnul clopotni\xc8\x9b\xc4\x83 al bisericii este din lemn, el fiind construit \xc3\xaen anul 1856. P\xc3\xa2n\xc4\x83 atunci, clopotele au fost a\xc8\x99ezate sub strea\xc8\x99ina bisericii sau sub o zvoni\xc8\x9b\xc4\x83.\n_START_SECTION_\nOdoare de pre\xc8\x9b\n_START_PARAGRAPH_\nNu au fost p\xc4\x83strate obiecte de pre\xc8\x9b donate de ctitor sau de familia sa. Cea mai veche relicv\xc4\x83 p\xc4\x83strat\xc4\x83 este un fragment de sculptur\xc4\x83 provenind de la o catapeteasm\xc4\x83 din secolul al XVII-lea. Cele mai vechi icoane sunt: Deisis (donat\xc4\x83 \xc3\xaen 1726 de Ioachim Buliga \xc8\x99i so\xc8\x9bia sa Iliana), Sf. Muceni\xc8\x9b\xc4\x83 Varvara, Cuvioasa Parascheva \xc8\x99i \xc3\x8ent\xc3\xa2iul mucenic \xc8\x98tefan (din 1808)._NEWLINE_S-au mai p\xc4\x83strat trei volume de Protocolul poroncilor, Conscrip\xc8\x9bie din 1825 asupra tuturor persoanelor din parohia bisericii din Volov\xc4\x83\xc8\x9b \xc8\x99i petrecerea lor cre\xc8\x99tineasc\xc4\x83.\n_START_SECTION_\nAlte construc\xc8\x9bii \xc3\xaen curtea bisericii\n_START_PARAGRAPH_\n\xc3\x8en aceast\xc4\x83 biseric\xc4\x83, la 20 august 1850, au fost cununa\xc8\x9bi Iraclie \xc8\x99i Emilia Porumbescu, p\xc4\x83rin\xc8\x9bii viitorului compozitor Ciprian Porumbescu, lucru atestat de o plac\xc4\x83 de marmur\xc4\x83 aflat\xc4\x83 pe un monument de piatr\xc4\x83. \xc3\x8en curtea bisericii se mai afl\xc4\x83 un bust al lui \xc8\x98tefan cel Mare, o troi\xc8\x9b\xc4\x83 \xc3\xaentru pomenirea eroilor c\xc4\x83zu\xc8\x9bi pe c\xc3\xa2mpurile de lupt\xc4\x83 \xc8\x99i o troi\xc8\x9b\xc4\x83 \xc3\xaentru pomenirea preo\xc8\x9bilor care au slujit la aceast\xc4\x83 biseric\xc4\x83._NEWLINE_\xc3\x8en anul 2003 a fost dezvelit un curtea bisericii un bust din piatr\xc4\x83 artificial\xc4\x83 realizat de c\xc4\x83tre sculptorul Lucian Tudorache (n. 1965), cu contribu\xc8\x9bia lui Valerian, L\xc4\x83cr\xc4\x83mioara \xc8\x99i Silvana Zub._NEWLINE_\xc3\x8en cimitirul din jurul bisericii au fost \xc3\xaenmorm\xc3\xa2ntate numeroase personalit\xc4\x83\xc8\x9bi. \xc3\x8en memoria a 23 de personalit\xc4\x83\xc8\x9bi din Volov\xc4\x83\xc8\x9b a fost amplasat\xc4\x83 c\xc3\xa2te o plac\xc4\x83 de marmur\xc4\x83 alb\xc4\x83 pe zidul de incint\xc4\x83 al complexului. Dintre ace\xc8\x99tia men\xc8\x9bion\xc4\x83m pe urm\xc4\x83torii: Stanislav de Eloha (atestat pe la 1393), Ioan Antonovici (1854-1913) - mare binef\xc4\x83c\xc4\x83tor, prof. Laz\xc4\x83r Vicol (1859-?) - autor de manuale, dr. Erast Tarangul (1870-1938) - senator, dr. Eugen Tarangul (1875-1961) - prefect al Sucevei, dr. Constantin Taniu Dracinschi (1875-1932) - poet, prof. Mihai Vicol (1876-1942) - autor de manuale, arhiprezbiter stavrofor dr. Oreste Tarangul (1877-1960) - consilier mitropolitan, Nichifor Lup\xc4\x83\xc8\x99tean (1878-1947) - pictor iconar, dr. Simeon H\xc3\xa2j (1895-1988) - drept al popoarelor, Nichifor Robu (1902-1977) - senator, prof.dr. Victor Nedelcu (1907-1977) - profesor univ. de filosofie etc.'